Namibiese sakeman in hof oor moord op Finse burgerArgieffoto Ronni Marco Uolevi (42), ŉ Finse burger, het volgens die polisie vroeg Sondagoggend met sy Land Cruiser teen Danne Rodney Shaningua se Volkswagen Polo buite ŉ kroeg in Windhoek gebots. Shaningua het glo uit sy motor gespring, ŉ vuurwapen uitgeruk en op Uolevi se motor losgebrand voordat hy glo weggejaag het. Uolevi is op die toneel dood. Die polisie het onmiddellik met ŉ soektog begin en glo eers verkeerdelik ŉ 39-jarige verdagte in hegtenis geneem. Shaningua is egter Dinsdag in hegtenis geneem en daar is op ŉ pistool, wat vermoedelik vir die moord gebruik is, beslag gelê. Shaningua is borgtog geweier en bly in aanhouding. Uolevi het die afgelope 20 jaar in Namibië gewoon en was met ŉ Namibiese tandarts getroud.